*Za uporabu riječi u Novom zavjetu i kršćanskoj teologiji vidi monogenēs.*
***Rođen*** (engl. ***Begotten***) američki je eksperimentalni/horor film čiji scenarij, produkciju i režiju potpisuje E. Elias Merhige.

Film se bavi pričom o Postanku i njegovoj reimaginaciji. Merhige je u raspravi s pitanjima i odgovorima otkrio da je njegova primarna inspiracija bilo iskustvo bliske smrti koje je proživio u dobi od 19 godina nakon automobilske nesreće. Mehrige je također izjavio da bi volio da ovaj film postane prvi dio trilogije. U traženju primjerenih financijskih izvora naišao je na poteškoće pa se u to vrijeme nije znalo ako/kada će druga dva filma biti snimljena. Drugi film neslužbene trilogije, 14-minutni film naslovljen *Zveket nebeskih ptica*, bavi se evolucijom. Premijerno je prikazan 2006. godine na Turner Classic Moviesu, a snimljen je u sličnu vizualnu stilu.

Radnja
------

Priča počinje s odjevenim "Bogom" koji obilno krvari nakon što se eviscerirao, a čin naposljetku završava njegovom smrću. Žena, Majka Zemlja, izranja iz njegovih ostataka, uzbuđuje mu tijelo, te se oplođuje njegovim sjemenom. Nakon što je zatrudnjela odlazi tumarati nepreglednim i golim krajolikom. Trudnoća se izražava u potpuno odraslu čovjeku u grčevima kojeg prepušta njegovim snagama. "Zemljin Sin" susreće skupinu bezličnih nomada koji ga zgrabe nečime što se doima poput vrlo duge pupkovine ili užeta. Zemljin Sin povraća organske dijelove, a nomadi ih uzbuđeno prihvaćaju kao darove. Nomadi naposljetku primiču čovjeka vatri i spaljuju ga. "Majka Zemlja" pronalazi uskrslog čovjeka i tješi ga. Ona ga obuzda sličnom pupkovinom. Pojavljuju se nomadi i počinju je silovati. Zemljin Sin ostaje sam tugovati nad beživotnim tijelom. Pojavljuje se skupina likova koji je odnose i raščlanjuju, vrativši se potom po Zemljina Sina. Nakon što i njega također raščlane, skupina zakapa ostatke, posadivši dijelove u zemljinu koru. Mjesto pokopa postaje bujno cvijećem.

Uloge
-----

* Brian Salzberg – Bog Koji Se Ubija
* Donna Dempsey – Majka Zemlja
* Stephen Charles Barry – Zemljin Sin-Meso na Kosti

Produkcija
----------

*Rođen* nema nijedan dijalog, već rabi grube i nepomirljive slike čovječje boli i patnje u pričanju svoje priče. Osim toga ima malo glazbe, a umjesto nje su filmu pridruženi zvukovi zrikavaca uz povremenu uporabu drugih zvučnih efekata poput groktanja i udaranja. Film je snimljen na crno-bijelom dijapozitivu, a zatim je svaka filmska slika refotografirana radi jačeg kontrasta prikaza. Izgled je opisan u traileru kao "Rorschachov test za oko". Mehrige je izjavio da je za svaku minutu originalnog filma bilo potrebno 10 sati refotografiranja radi željena izgleda.

Teme
----

Iako filmu nije jednostavno pristupiti — nedostaju mu dijalozi i pronicljivi kulturni simboli — on sadrži referencije na razne religijske i poganske mitove. Kršćanski elementi prisutni su u oplodnji Majke Zemlje od Boga koja nalikuje oplodnji Marije od Duha Svetoga. Slična je priča djelomice prisutna u egipatskoj mitologiji u kojoj se Izida oplođuje penisom ubijenog boga Ozirisa, a zatim porađa Horusa.

Kritička recepcija
------------------

Recepcija filma bila je prilično pozitivna. Film drži postotak od 67% u poretku odobravanja na Rotten Tomatoesu. Phil Hall u *Wiredu* je rekao: "Malo filmova ima snagu potresnuti publiku bijesom, imaginacijom i umjetničkim nasiljem *Rođena*." Susan Sontag nazvala ga je "jednim od 10 najvažnijih filmova modernih vremena." Film čini da se "*Eraserhead* doima kao *Ernest spašava Božić*" – časopis Time.

*Rođen* je trenutačno zabranjen u Singapuru.

Izvori
------

1. ↑  Begotten (1990) - Release dates
2. ↑  Engleska riječ *begotten* rabi se u Bibliji u prevođenju grčke riječi *μονογενὴς* (dosl. engl. *only begotten*) koja se u Bibliji na hrvatskom jeziku najčešće prevodi kao *jedinorođen* ili, u slučaju imenice, kao *jedinorođenac* (grč. *ο μονογενὴς*). Stoga je naslov filma *Rođen* bliži izvornom značenju od alternativnog prijevoda *Začet* koji se ponekad pojavljuje.
3. ↑  „Cast and Crew information – Allmovie". Arhivirano iz originala na datum 2010-04-22. Pristupljeno 2013-03-13.
4. ↑  „Rotten Tomatoes – Begotten".
5. ↑  „Begotten Not Forgotten". Phil Hall.
6. ↑  „Allmovie – Begotten".

Vanjske poveznice
-----------------

* *Rođen* na Internet Movie Databaseu
* *Rođen* na Rotten Tomatoesu
* *Rođen*[*mrtav link*] na AllRoviju